Na temelju članka 13. stavka 4. Zakona o zaštiti od požara *(„Narodne novine“, br. 92/10, 114/22),* članka 36. Statuta Grada Zadra (*Glasnik Grada Zadra, broj 9/09, 28/10, 3/13, 9/14, 2/15 – pročišćeni tekst, 3/18, 7/18 – pročišćeni tekst, 15/19, 2/20, 3/21 i 14/23 – pročišćeni tekst*), **Gradonačelnik Grada Zadra,** dana\_\_\_\_\_\_\_\_ **2025.** godine, **d o n o s i**

**P L A N**

**unapređenja zaštite od požara**

**na području Grada Zadra za 2025. godinu**

**Članak 1.**

 Temeljem Procjene ugroženosti od požara i dosadašnjih iskustava u pogledu priprema i provođenja operativnih mjera i zadaća na planu brzog i djelotvornog otkrivanja i dojave i gašenja nastalih požara ovim se Planom utvrđuju određene mjere i zadaće za unapređenje zaštite od požara na području Grada Zadra u 2025. godini.

**Članak 2.**

 Potrebno je u nastupajućoj ljetnoj (požarnoj) sezoni, za područje Grada Zadra pripremiti i provoditi sljedeće operativne mjere i zadaće:

1. operativne mjere i zadaće na temelju programa rada vatrogasnih snaga Grada Zadra za 2025. godinu,
2. podignuti operativnu spremnost svih postrojbi radi brze i djelotvorne intervencije na gašenju požara te sprječavanju širenja požara,
3. ustrojiti motriteljsko-dojavnu službu, radi trenutačnog otkrivanja i dojave požara otvorenog prostora,
4. utvrditi plan korištenja teške građevinske mehanizacije za žurnu izradu protupožarnih prosjeka i probijanja protupožarnih putova.

 **Članak 3.**

 Operativne mjere i zadaće u zaštiti od požara provodit će se na sljedeći način:

1. na temelju programa rada svih vatrogasnih postrojbi na prostoru Grada Zadra za 2025. godinu, kao nositelja vatrogasne službe, tj. vatrogastva na području Grada Zadra,
2. preventivnim aktivnostima (obilaskom protupožarnih prometnica, utvrđivanjem najugroženijih područja, postavljanjem znakova o zabrani paljenja vatre na otvorenom prostoru i sl.) koje će provoditi vatrogasne postrojbe,
3. ustrojem motriteljsko – dojavne službe,
4. donošenjem plana korištenja teške građevinske mehanizacije za žurnu izradu i probijanje protupožarnih prosjeka i protupožarnih putova.

**Članak 4.**

 Aktivno dežurstvo vatrogasne (interventne) postrojbe provodit će se svakodnevno u JVP-u Zadar od 00,00 do 24,00 sata.

Aktivno dežurstvo provodit će:

* 100 profesionalnih vatrogasaca,
* 28 sezonskih vatrogasca,
* ostali operativni dobrovoljni vatrogasci u DVD-ima sukladno operativnom planu.

**Članak 5.**

 Motriteljsko – dojavna služba obuhvaća motrenje s motrionica ili motriteljskog mjesta te ophodarenje pješice ili prijevoznim sredstvima.

Protupožarno motrenje organizirat će Hrvatske šume d.o.o. u okviru svojih planova protupožarne zaštite šumskih područja na području Grada Zadra, organizacijom određenih motrionica i/ili motriteljskih mjesta.

Protupožarne ophodnje u svrhu nadziranja određenih šumskih područja organizirat će Hrvatske šume d.o.o. u okviru svojih planova protupožarne zaštite šumskih područja na području Grada Zadra.

Osim motrenja u organizaciji Hrvatskih šuma d.o.o. poslove motrenja obavljati će i pripadnici JVP Zadar te članovi DVD-a s područja Grada Zadra sukladno Planu.

Plan motriteljsko-dojavne službe utvrdit će se Planom godišnje provedbe Programa aktivnosti u provedbi posebnih mjera zaštite od požara od interesa za Republiku Hrvatsku u 2025. godini.

**Članak 6.**

 Plan korištenja teške građevinske mehanizacije za žurnu izradu protupožarnih prosjeka i probijanja protupožarnih putova utvrditi će se Planom godišnje provedbe Programa aktivnosti u provedbi posebnih mjera zaštite od požara od interesa za Republiku Hrvatsku u 2025. godini.

**Članak 7.**

 Svi sudionici u provođenju navedenih mjera i zadaća (vatrogasne snage Grada Zadra, motrionice odnosno motriteljska mjesta i ophodnje) bit će posredstvom radio veze ili telefonom povezani u zajednički sustav komunikacije s drugim tijelima zaštite i spašavanja.

**Članak 8.**

O provođenju određenih mjera i zadaća vodit će se dnevnik rada na razini pomoćnik zapovjednika za preventivu u JVP-u Zadar i vatrogasnih društava te će se nadzirati provođenje određenih mjera od strane zapovjednika JVP-a Zadar i vatrogasnih društava.

**Članak 9.**

 Za one mjere i zadaće iz ovog Plana koje ne budu realizirane, odnosno iste ne budu vršene u skladu s pravilima struke i ovim Planom, izvršiteljima neće biti isplaćena naknada, tj. sredstva za svrhu određena ovim Planom.

**Članak 10.**

 U slučaju izvršenja mjera i zadaća po nalogu Grada Zadra, a koja nisu obuhvaćena ovim Planom, Grad Zadar će osigurati financijska sredstva.

**Članak 11.**

 Sve neizvršene mjere i zadaće prilikom nadzora nad provođenjem mjera i zadaća utvrđenih ovim Planom, zapovjednici vatrogasnih postrojbi s područja Grada utvrdit će u pisanom obliku te o uočenim nepravilnostima izvijestiti nadležno tijelo postrojbe i društava i Grad Zadar (Gradonačelnika).

**Članak 12.**

Financijska sredstva namijenjena za realizaciju ovog Plana, a koja izvršavaju Postrojba i Društva, odnosno namijenjena su za financiranje rada JVP-a i DVD-ova Grada Zadra, isplaćivat će se (namjenski) na žiro-račun istih.

Dinamika prijenosa financijskih sredstava utvrđuju se na zahtjev predsjednika ili zapovjednika vatrogasnih postrojbi u skladu s ovim Planom i drugim aktima.

**Članak 13.**

 JVP Zadar je dužna do kraja svibnja 2025. godine dostaviti Gradu Zadru (Gradonačelniku) cjelovito izvješće o utrošenim sredstvima iz Proračuna namijenjena za svoj rad (specificirano po svakoj stavci svih troškova: plaća, materijalni troškovi, nabavka opreme i dr.), kao i izvješće o svim požarima nastalim na području Grada Zadra na kojima je intervenirala vatrogasna postrojba u 2024. godini.

DVD-i su dužni svoja izvješća o utrošku sredstava kao i izvješća o intervencijama dostaviti Vatrogasnoj zajednici Grada Zadra, sukladno zakonu.

**Članak 14.**

 Za realizaciju planiranih operativnih mjera i zadaća utvrđenih ovim Planom koja su u provedbi JVP-a i DVD-ova, kao i za financiranje djelatnosti, sredstva će osigurati Grad Zadar.

**Članak 16.**

 U slučaju produljenja vremenskog trajanja od četiri mjeseca za izvršavanje planiranih mjera i zadaća po ovom Planu, daljnja sredstva osigurat će se na teret Grada Zadra ili drugim izvorima financiranja, a za operativnu realizaciju zadužuje se Gradonačelnik i upravna tijela Grada Zadra.

**Članak 17.**

Ovaj Plan stupa na snagu prvog dana od dana objave u „Glasniku Grada Zadra“.

***KLASA****: 245-01/25-01/*

***URBROJ****: 2198-1-2-25-*

***Zadar****, \_\_\_\_\_\_\_\_\_\_\_\_\_\_*

 **GRADONAČELNIK**

 Branko Dukić